Harðar umræður eru í Bretlandi vegna gruns um að Boris Johnson forsætisráðherra vilji halda leyndri skýrslu um hugsanlega íhlutun Rússa í bresk stjórnmál fram yfir þingkosningarnar 12. desember 2019 . Kröfur um birtingu skýrslunnar harðna . The Sunday Times segir að í skýrslunni sé upplýst að níu rússneskir auðmenn hefðu veitt Íhaldsflokknum fjárstuðning . Hillary Clinton , fyrrv. forsetaframbjóðandi demókrata gegn Donald Trump árið 2016 , er í London að kynna bók sem hún hefur skrifað með Chelsea , dóttur sinni . Clinton telur Rússa hafa beitt sér með leynd til stuðnings Trump á sínum tíma . Þegar hún var spurð af fréttamanni BBC hvað henni þætti um hugsanleg afskipti Rússa af kosningum í Bretlandi lá hún ekki á skoðun sinni . Hún sagði „ óskiljanlegt og til skammar “ að ríkisstjórnin birti ekki fyrir 12. desember skýrslu sem þingmenn hefðu gert um hugsanleg afskipti Rússa af breskum stjórnmálum . Í hennar huga væri ekki vafi á því að Rússar reyndu að „ hafa mótandi áhrif á stjórnmál vestrænna lýðræðisríkja “ . Boris Johnson fékk skýrsluna í hendur 17. október 2019 . Hún var samin af þingnefnd með fulltrúum allra flokka á 18 mánuðum og er um 50 bls. að lengd . Dominic Grieve , formaður þingnefndar um leyniþjónustumál ( ISC ) , hvetur til þess að skýrslan sé birt . Grieve er í hópi íhaldsmanna sem risið hafa gegn Boris Johnson . Hann segir að í skýrslunni sé að finna upplýsingar sem eigi erindi til kjósenda . Af hálfu forsætisráðuneytisins er bent á að farið sé að reglum um birtingu skýrslunnar . Sajid Javid fjármálaráðherra segir að frestun birtingarinnar sé „ fullkomlega eðlileg “ vegna þess hve um viðkvæmar upplýsingar sé að ræða . Sérfræðingar greindu kosningabaráttuna fyrir brexit-atkvæðagreiðsluna í júní 2016 . Var sérstaklega hugað að hugsanlegum afskiptum Rússa . The Sunday Times segir að í skýrslunni séu níu auðugir Rússar nefndir til sögunnar vegna fjárstuðnings við Íhaldsflokkinn . Sumir þeirra hafi náin tengsl við Kremlverja eins og Alexander Temerko sem starfaði fyrir rússneska varnarmálaráðuneytið . Hann er sagður hafa styrkt Íhaldsflokkinn með 1,2 milljónum punda undanfarin sjö ár . Þá er Lubov Tsjernukhin einnig nefnd til sögunnar , eiginkona Vladimirs Tsjernukhins , gamals bandamanns Vladimirs Pútins . Hún á að hafa greitt 160.000 pund fyrir tennisleik með Boris Johnson og gefið að minnsta kosti 450.000 pund til flokksins í fyrra . Spenna vegna þessa máls magnaðist þriðjudaginn 12. nóvember þegar þau boð bárust frá Verkamannaflokknum að gerð hefði verið „ flókin og háþróuð “ netárás á netþjóna flokksins . Ekkert er vitað um árásaraðilann en athygli hefur oft beinst að rússneskum tölvuþrjótum í slíkum tilvikum .